Dokumentacija preuzeta sa stranice o Kopeteu/Jabberu na Korisničkoj bazi KDE‑a.
Časlav Ilić

    caslav.ilic@gmx.net

prevod
5. 11. 2011.
SK KDE‑a 4.6

# Priručnik za Jabber

## O Jabberu/XMPPu

XMPP ili Jabber (ove reči zapravo znače jedno isto) naziv je otvorenog, decentralizovanog mrežnog protokola za brzo glasništvo. Projektovan je za infrastrukturu server—klijent sa mnogim serverima po Internetu, na kojima svako može dobiti nalog. Severi su obično povezani sa mnogim klijentima s jedne strane, i sa drugim XMPP serverima sa druge strane. Objasnim na malom primeru kako ovo funkcioniše:

Romeo voli Juliju i zato želi da komunicira s njom preko Jabber mreže. Može da piše poruke iz svog klijenta, koji je povezan sa `montegi.net`, devojci čiji je klijent povezan na server `kapuleti.com`.

Kada je registrovao nalog na serveru, izabrao je tzv. JID (Jabber identifikator). JID funkcioniše u osnovi kao adresa e‑pošte, i povezan je sa imenom servera iza „@“. Jedan pravilan Romeov JID mogao bi da bude `romeo@montegi.net`.

Da bi mogao da priča sa drugima, Romeo mora da doda njihove JID‑ove u svoju listu kontakata. Oni mogu biti povezani na isti server (npr. `boban@montagi.net`), ali i na bilo koji drugi (npr. `peter@wasinet.org` ili, naravno, `julija@kapuleti.com`).

Vizuelizacija Jabber mreže.

Vizuelizacija Jabber mreže.

Jabber/XMPP naravno pruža još mnoge usluge (npr. šifrovanje poruka kraj—kraj, glasovno i video ćaskanje, grupno ćaskanje), o kojima će biti reči kasnije u ovom tutorijalu.

Dva velika provajdera brzog glasništva koriste Jabber/XMPP u pozadini svojih servera: Google-razgovor i Facebookovo ćaskanje. Nalozi na ovim sistemima mogu se koristiti u Kopeteu kao i normalni Jabber nalozi. Detalji će biti razjašnjeni kasnije, a možete ih naći i na veb sajtovima ovih provajdera.

Sa ovim informacijama, možemo preći na glavni deo tutorijala: kako postaviti Jabber klijent, i koje fine mogućnosti pruža Kopete.

## Prvi koraci

### Dobavljanje Kopetea

Ikona Kopetea.

Ikona Kopetea.

Naravno, morate prvo dobaviti Kopete da biste počeli da radite s njim. Ako koristite neki sistem tipa GNU/Linux, Kopete je najverovatnije već instaliran ako ste instalirali Softversku kompilaciju KDE‑a, inače ga možete naći u riznici distribucije.

Pošto ste instalirali Kopete, pokrenite ga po prvi put.

## Stvaranje Jabber naloga

Po pokretanju Kopetea, dobićete prazan prozor.

Prazan prozor Kopetea.

Prazan prozor Kopetea.

U donjem delu piše Kliknite da dodate novi nalog. Kliknite na to, ili idite na Podešavanje Podesi..., da biste napravili novi nalog. Pošto želimo da to bude Jabber nalog, biramo stavku menija Jabber pa kliknemo na Naredno. Pošto kliknemo na Registruj novi nalog, otvara se novi prozor gde možemo upisati Jabber server na kojem će nalog biti napravljen.

Podešavanje Kopetea.

Podešavanje Kopetea.

Server možete ili ručno upisati u polje Jabber server:, ili ga izabrati sa spiska koji dobijete pošto kliknete na Izaberi....

Dijalog za biranje servera.

Dijalog za biranje servera.

Pošto izaberete server, možete uneti željeni Jabber ID, tj. svoje korisničko ime. Unesite željeno ime ispred znaka „@“ u polju Željeni Jabber ID:. Zatim unesite lozinku i potvrdu lozinke, te popunite kućicu Šifrovanje protokola (SSL): da bi veza klijent—server bila šifrovana.

Stvaranje naloga.

Stvaranje naloga.

Neki serveri ne nude ovu opciju, ali ih većina nudi. Na kraju kliknite na Registruj da dovršite registraciju.

Čestitamo, upravo ste registrovali novi nalog na Jabber serveru!

## Unos podataka o nalogu u Kopeteu

Sada posedujete nalog na Jabber serveru i Kopete vam traži podatke o nalogu. Kopete će automatski dodati vaš Jabber ID i lozinku u odgovarajuća polja. Ako želite da Kopete zapamti lozinku, kako je ne biste unosili pri svakom povezivanju na server, popunite Upamti lozinku.

Ako želite da kroz Kopete koristite postojeći nalog na Google-razgovoru ili Facebookovom ćaskanju (to su zapravo takođe Jabber serveri), unesite svoju adresu na GMailu ili podatke o nalogu na Facebooku (objašnjeno ovde) za povezivanje na njihove servere.

Po želji možete popuniti Isključi iz povezivanja svega. Ovo govori Kopeteu da ne stupa na vezu sa ovim nalogom kada stupite na vezu sa svim nalozima (pošto je Kopete višestruki glasnik sa podrškom za mnoge druge protokole, poput ICQ‑a ili MSN‑a). Ako popunite ovo, moraćete izričito da stupite na vezu sa ovim nalogom kad god želite da se povežete na odgovarajući server.

Sada bi Kopete trebalo da izgleda ovako:

Prozor podataka o nalogu.

Prozor podataka o nalogu.

Kliknite na jezičak Veza da popunite još neke opcije. Posebno, trebalo bi da uključite Šifrovanje protokola (SSL): i isključite Dozvoli autentifikaciju lozinkom u običnom tekstu radi osnovne bezbednosti.

Podrazumevani podaci o serveru trebalo bi da su u redu, ako ste na uobičajenoj kućnoj mreži bez posebne postave zaštitnog zida.

Odeljak Postavke lokacije odražava još jedan specijalitet Jabbera: možete postaviti tzv. „resurse“ za određivanje mesta odakle ćaskate. Na primer, ako se prijavite na Jabber sa mobilnog telefona i laptopa istovremeno (da, to je moguće) resurs otkriva vašim kontaktima gde se nalazite. Tako da ga možete nazvati npr. „netbuk“ ili „Android“, u zavisnosti od toga na kojem uređaju Kopete radi. Imajte na umu da će vaši resursi biti vidljivi sagovornicima u ćaskanju (biće dodati uz JID ovako: `romeo@montegi.net/netbuk`), pa uzmite u obzir pitanje privatnosti kad birate ime resursa.

U našem primeru, postavimo resurs na laptop. Prioritet je uglavnom od koristi kada baratate sa više uređaja, i govori klijentima sagovornika koji od vaših uređaja na vezi u datom trenutku (npr. mobilni telefon ili laptop) treba kontaktirati u ovom slučaju. Poruku će primiti resurs koji je na vezi sa najvećim prioritetom.

Podešavanje naloga.

Podešavanje naloga.

Naredni jezičak, Prenos fajlova, obično ne treba dirati kada se Jabber nalog postavlja u normalnoj mreži.

Napokon, tu su neke postavke privatnosti pod jezičkom Privatnost, i uglavnom su samoočigledne. Opcija Stari utkani PGP format za potpisane i šifrovane poruke (pročitajte ovde šta PGP znači) nije preporučljiva, pošto postoji način da se ovo uradi kroz OTR, što će biti objašnjeno kasnije u ovom tutorijalu.

Na ovom mestu možete ponovo da kliknete na Naredno, i nalog je time podešen. Možete izabrati željenu boju za ovaj nalog, pa ako želite odmah da se povežete na Jabber server, popuniti kućicu Poveži se sada.

Poslednji korak podešavanja.

Poslednji korak podešavanja.

Sada možete da okončate podešavanje.

U suprotnom, možete se ručno povezati na server klikom na Stanje Na vezi u glavnom prozoru Kopetea, ili desnim klikom na ikonu Kopetea u sistemskoj kaseti i izborom Postavi stanje Na vezi. Ako ste ranije izabrali opciju Isključi iz povezivanja svega, moraćete da se prijavite desnim klikom na ikonu sistemske kasete i izborom vasJID@primer.org Na vezi.

Stupanje na vezu.

Stupanje na vezu.

## Dodavanje prijatelja

Po prvom prijavljivanju, prozor Kopetea je prilično prazan. Možda će tu biti podrazumevani kontakt, koji je dodao server, da vam poželi dobrodošlicu, ali neće biti nijednog stvarnog kontakta na „popisu“ (kako se, inače, naziva lista kontakata u svetu Jabbera). Prvi korak za dodavanje prijatelja, naravno, jeste da im zatražite njihove Jabber ID‑ove. Pošto dobijete neki, možete ga odmah dodati u Kopete. Ili kliknite na Dodaj vasJID@example.org ili idite na Fajl Dodaj kontakt vasJID@example.org. Pojaviće se novi prozor koji traži Jabber ID koji treba dodati u popis. Prosto ga upišite i kliknite na U redu. Možete upotrebiti opciju grupa ako ste već definisali grupe kontakata (npr. „posao“ i „kuća“). Preko Unos u adresaru: može se uspostaviti veza sa K‑adresara, tako da se podaci poput slika iz profila dele između ova dva programa.

Dodavanje prijatelja.

Dodavanje prijatelja.

Dodali ste prvog prijatelja na svoj popis. Ali, pre nego što možete da počnete da mu pišete poruke, on vas mora ovlastiti. Dok se to ne dogodi, desno od polja kontakta stoji mali žuti znak uzvika.

Vaš kontakt.

Vaš kontakt.

Pošto vaš prijatelj ovlasti vaš zahtev za dodavanje na popis, njegova ikona biće obojena kada je na vezi. Tačna značenja različitih ikona (na vezi, odsutan, itd.) možete videti pod Stanje, gde ih takođe možete postaviti za sebe. Bićete obavešteni kad dobijete ovlašćenje.

Obično će vas prijatelj zauzvrat dodati na svoju listu kontakata, što vi morate da odobrite sa svoje strane. Kopete vas obaveštava o tome pri dnu, zelenom zastavicom i opisom zahteva. Kliknite na Ovlasti da prihvatite. Zona obaveštenja može biti zatvorena klikom na krstić u njenom gornjem desnom delu.

Kontakt dodaje vas.

Kontakt dodaje vas.

Posle celog postupka, trebalo bi da vidite listu kontakata kao na sledećoj slici.

Kontakt je potpuno ovlašćen.

Kontakt je potpuno ovlašćen.

Uspešno ste dodali prvi kontakt na svoj popis.

## Glasništvo i slanje fajlova

Ćaskanje sa kontaktom možete započeti klikom na njegovo ime. Otvoriće se novi prozor u kojem poruke unositi u manjem polju pri dnu, i kursor već stoji u njemu. Tekst šaljete tako što pritisnete Enter ili dugme Pošalji. Sada ste spremni za komuniciranje sa svojim sagovornikom preko Jabbera.

Prvo ćaskanje.

Prvo ćaskanje.

### Prenos fajlova

Fajlove prenosite putem Jabbera tako što kliknete na Pošalji fajlove pa u iskačućem prozoru izaberete fajl za slanje. Bićete obavešteni kada se prenos dovrši, ili propadne iz nekog razloga.

U nekim slučajevima ovo može i da ne radi, zbog nesaglasnih postava nekih servera.

### Grupno ćaskanje

Jabber nije ograničen na komuniciranje samo sa jednom osobom. Možete upotrebiti grupno ćaskanje za razgovor u stilu IRC‑a, gde mnogo ljudi može međusobno da priča. Da uđete na grupno ćaskanje, kliknite desnim na Kopeteovu ikonu u sistemskoj kaseti, pa izaberite vasJID Pridruži se grupnom ćaskanju..., gde vasJID označava vaš Jabber ID. Pojaviće se novi prozor u kojem se možete pridružiti nekoj sobi za ćaskanje.

Grupno ćaskanje.

Grupno ćaskanje.

Klikom na Upit pozivate spisak postojećih soba za ćaskanje na datom Jabber serveru. Izaberite jednu sobu pa pritisnite Enter da uđete u nju.

Takođe možete napraviti sopstvenu sobu za ćaskanje, tako što unesete njeno ime u polje Soba: pa pritisnete Enter ili kliknete na Pridruži se.

Pošto napravite sobu za ćaskanje, u prozoru Kopetea pojaviće se novo polje sa JID‑om imesobe@jabber.primer.org. Shvatite ga kao običan kontakt, tj. da treba kliknuti na njega radi ćaskanja, itd.

Stigavši dovde, postavili ste funkcionalni Jabber klijent i u principu možete da ćaskate sa svojim kontaktima. Ali, radi boljeg ugođaja sa Kopeteom, možete podesiti program prema svojim potrebama. Naredna stranica tutorijala daje neke korisne savete za podešavanje.

## Korisni saveti za podešavanje

Svi ovi saveti odnose se na Kopeteov glavni prozor za podešavanje, koji se dobija preko Podešavanje Podesi.... Ne zaboravite da kliknete na Primeni ili U redu kada želite da sačuvate načinjene izmene.

Pod jezičkom Nalozi nalaze se sve postavke naloga i postava višestrukih naloga u Kopeteu (Jabber/XMPP, kao i ICQ, MSN i mnogi drugi glasnički protokoli). Ako želite da unesete svoje lične podatke, ili da dodate fotografiju uz svoj kontakt, kliknite na Izmeni identitet.... Fotografija se može otpremiti klikom na malu ikonu na levoj strani i pri dnu zone za sliku.

Postavljanje identiteta.

Postavljanje identiteta.

Naredni jezičak na uspravnom spisku levo je Lista kontakata. Ove postavke su samoočigledne, i od njih deluje korisno uključiti Slike kontakata kad su dostupne. Preostala tri vodoravna jezička (Boje i fontovi, Napredno i Raspored) sadrže mnoge fine postavke, koje ćete možda želeti da naštelujete pošto budete koristili Kopete nekoliko sedmica.

Postavke pod Stanje omogućavaju vam da postavite podrazumevane poruke o stanju, za slučajeve kada ste na vezi, odsutni, nevidljivi, itd.

Klik na Ponašanje otvara vrlo detaljan skup opcija. Najzanimljivije od njih, pod jezičkom Opšte, jesu Rukovanje porukama i Početno stanje. Prva određuje da li se dolazne poruke kontakata trenutno otvaraju u novom prozoru, ili se stavljaju u red dok ručno ne otvorite prozor Kopetea. Druga govori Kopeteu da li da stupi na vezu kada pokrenete program. Ako postavite ovo, bićete dostupni svojim kontaktima čim pokrenete Kopete. Jezičak Događaji omogućava vam da odredite u kojim slučajevima vas Kopete obaveštava preko sistemskih obaveštenja. Ako želite da Kopete automatski postavlja vaše stanje na odsutno, idite pod jezičak Postavke odsutnosti i popunite prvu kućicu. Možete zadati vreme od svoje poslednje radnje (ulaza sa tastature ili pomeranja miša) posle kojeg će Kopete postaviti stanje odsutnosti. Podrazumevano je 10 minuta. Opcije pod Ćaskanje ponovo su samoočigledne i već imaju pogodne vrednosti.

Naredna stavka u koloni levo je Prozor za ćaskanje. Prvi jezičak u njoj, Stil, služi za postavljanje drugačijeg izgleda u odnosu na podrazumevani. Možete i instalirati svoje stilove, ili ih preuzimati sa Interneta klikom na Dobavi novi.... Kada ukucate emotikon tokom razgovora, Kopete će podrazumevano dati njegovu grafičku predstavu. Da biste ovu mogućnost isključili, ili izabrali drugi skup emotikona, idite pod Emotikoni. Poslednji jezičak, Boje i fontovi, ponovo je samoočigledan i u njemu se podešavaju ovi elementi prozora za ćaskanje.

Kopete podržava veb kamere, ali u ovom trenutku (novembar 2010.) još uvek ima nekih poteškoća sa video ćaskanjem. Zato je na vama šta ćete uraditi sa postavkama pod Video, i vrlo je moguće da isprva neće raditi kako treba. Rešenja za probleme sa veb kamerom možete potražiti i na Forumima KDE‑a.

## Priključci

Vrlo moćna mogućnost Kopetea jeste korišćenje priključaka. Jedan komplet priključaka se instalira zajedno sa Kopeteom (novi se mogu instalirati npr. kroz menadžer paketa vaše distribucije), i možete ih aktivirati i podesiti pod Priključci. Priključak se aktivira popunjavanjem njegove kućice. Namena većine je samoočigledna, ali ćemo najkorisnije svejedno pomenuti ovde. Aktiviranjem priključka Istorijat, Kopete će beležiti sva vaša ćaskanja na disk. Dnevnike možete čitati u prozoru za ćaskanje klikom na ikonu Prikaži istorijat, ili ih otvarati kroz Alatke Prikaži istorijat.

### OTR

Jedan od najvažnijih priključaka u vezi sa privatnošću jeste OTR. Ovaj komad softvera šifruje celokupan razgovor s jednog kraja na drugi, sprečavajući treću stranu da nadgleda vaš razgovor. Pošto aktivirate ovaj priključak, morate otvoriti njegove postavke (klik na ikonu francuskog ključa) i generisati ključ.

Generisanje OTR ključa.

Generisanje OTR ključa.

Ovo može potrajati i moraćete da sačekate Kopete da završi. Potom zatvorite prozor OTR‑a klikom na U redu, pa onda na Primeni. Na kraju, moraćete ponovo da pokrenete Kopete. Zatim otvorite prozor za ćaskanje sa kontaktom sa kojim želite bezbedno da komunicirate. Idite na Alatke Postavke OTR‑a Počni OTR sesiju ili upotrebite ikonu Šifrovanje OTR‑om Počni OTR sesiju. Kopete će započeti sesiju ako je kontakt opremljen za OTR, inače ćete dobiti poruku o grešci.

Prva upotreba OTR‑a.

Prva upotreba OTR‑a.

Da biste se uverili da je dodati kontakt zaista ona osoba za koju se izdaje, neophodno je da ga autentifikujete. Ovo možete učiniti preko Alatke Postavke OTR‑a Autentifikuj kontakt. Na raspolaganju su vam tri opcije:

- Prva je da sagovorniku u ćaskanju postavite pitanje na koje odgovor zna samo pretpostavljena osoba.

- Sledeća mogućnost je tajna lozinka koju sagovornik mora da zna, a koju ste mu saopštili drugim bezbednim kanalom (npr. telefonom).

- Na trećem mestu je ručna provera OTR otiska. Ovo je najbezbednija opcija, ali nije previše zgodna, pa je udobnije i brže ako možete upotrebiti neku od prethodne dve. Za proveru otiska, morate od sagovornika dobiti otisak preko neke druge bezbedne veze (npr. telefona ili šifrovane e‑pošte), pa ga uporediti.

Pretpostavimo da smo izabrali prvu opciju, pitanje sagovorniku. Unesite ga u polje i zadajte odgovor koji sagovornik mora da pruži da bi bio autentifikovan.

Postavljanje tajnog pitanja.

Postavljanje tajnog pitanja.

Sagovornik će potom videti pitanje i, odgovori li tačno, OTR će biti spreman za upotrebu.

Kraj postavljanja OTR‑a.

Kraj postavljanja OTR‑a.

I sagovornik može učiniti isto, tako da kad vidite prozor sa zahtevom sa autentifikaciju, odgovorite na pitanje da biste bili dodati na sagovorniku listu kontakata kao autentifikovani korisnik.

OTR autentifikacija.

OTR autentifikacija.

Kad god komunicirate bezbedno, videćete ikonu zelenog oklopnog katanca na vrhu prozora za ćaskanje. Bezbednu vezu okončavate ili zatvaranjem prozora za ćaskanje ili klikom na Šifrovanje OTR‑om Završi OTR sesiju.