# Priručnik za Dolphin

Peter Penc

    peter.penz@gmx.at

Orvil Benet

    &Orville.Bennett.mail;

Majkl Ostin

    tuxedup@users.sourceforge.net

Dejvid Edmundson

    kde@davidedmundson.co.uk

Alan Blančflauer
Frank Rajninghaus

    frank78ac@googlemail.com

Časlav Ilić

    caslav.ilic@gmx.net

prevod
2006 Peter Penc
2006 Orvil Benet Majkl Ostin
2009 Frank Rajninghaus
&FDLNotice;
28. 6. 2013.
2.3 (KDE 4.11)

Dolphin je podrazumevani menadžer fajlova u KDE‑u kojem je glavna projektna vodilja upotrebljivost.

KDE Dolphin menadžer fajlova fajl upravljanje

## Uvod

Dolphin je podrazumevani menadžer fajlova u KDE‑u, koji teži poboljšanju upotrebljivosti korisničkog sučelja. Dolphin se ograničava samo na upravljanje fajlovima, dok je K‑osvajač (podrazumevani menadžer fajlova u KDE‑u 3) univerzalni pregledač i prikazivač mnogih tipova fajlova koji se može koristiti i za upravljanje fajlovima.

Ovakav pristup razvoju omogućava usredsređenost pri optimizaciju sučelja, strogo u namenu upravljanja fajlovima.

Probleme na koje naiđete, ili želje za novim mogućnostima, možete uputiti autorima preko dijaloga za prijavu grešaka. Njemu se pristupa ili dugmetom za podešavanje na desnoj strani trake alatki u podrazumevanom režimu bez trake menija, ili kroz stavku menija Pomoć Prijavi grešku... kada je traka menija prikazana.

## Upotreba Dolphina

### Korisničko sučelje Dolphina

Naredni snimak ekrana prikazuje Dolphinovo podrazumevano korisničko sučelje:

Snimak ekrana Dolphinovog podrazumevanog korisničkog sučelja.
Dolphinovo podrazumevano korisničko sučelje.

Dolphinovo podrazumevano korisničko sučelje.

Podrazumevano korisničko sučelje čine sledeći elementi:

- Traka alatki, preko koje se brzo pristupa često korišćenim radnjama. Može se prilagoditi klikom desnim dugmetom miša na nju pa izborom Podesi trake alatki... iz kontekstnog menija, izborom Podesi trake alatki... iz menija na dugme za podešavanje desno u traci alatki, ili preko glavnog menija Postavke Podesi trake alatki....

  Snimak ekrana Dolphinove trake alatki.
  Podrazumevana traka alatki.

  Stavke na traci alatki za koje je ikona dovoljna za razumevanje naredbe nemaju tekst pored ikone. Ovo se može izmeniti desnim klikom i izborom stavke pod Prikaz teksta. Dugme za podešavanje desno u traci alatki vidi se samo kada je traka menija sakrivena.

- Traka lokacije, koja u svakom trenutku prikazuje putanju tekuće fascikle. Može se prebacivati između dva režima, za detalje pogledajte odeljak o traci lokacije.

- Prikaz, koji nabraja sve fajlove i fascikle u tekućoj fascikli.

- Panel mesta, koji daje brzi pristup obeleženim lokacijama i diskovima ili drugim medijumima.

  Ako su aktivirani pretraga površi i indeksiranje fajlova (modul Pretraga površi u Sistemskim postavkama), ovaj panel navodi stavke kojima je nedavno pristupano i omogućava traženje dokumenata, slika, audio i video fajlova.

- Traka stanja. Navodi ime, veličinu i tip fajla nad kojim miš trenutno lebdi, ili broj i veličinu trenutno izabranih fajlova. Desno stoji klizač uveličanja, kojim se može podešavati veličina ikona u prikazu.

- Traka menija (podrazumevano sakrivena), koja daje pristup svim naredbama i postavnim opcijama. Pogledajte pregled naredbi za spisak svih naredbi po menijima. Traka menija se može sakriti i prikazati pomoću Prikaži traku menija (Ctrl M) u meniju Postavke i preko dugmeta za podešavanje.

  Ako je traka menija sakrivena, sve radnje iz nje dostupne su preko dugmeta Upravljanje.

- Dodatni paneli podataka, fascikli i terminala, podrazumevano su sakriveni. Više informacija potražite u odeljku o panelima.

### Dolphinov prikaz

#### Korišćenje prikaza

Prikaz nabraja sve fajlove i fascikle u tekućoj fascikli. Njima se može pristupati i rukovati na različite načine:

- Fajl ili fascikla može se otvoriti levim klikom miša (ili dvoklikom, ako je uključeno Dvoklik otvara fajlove i fascikle u odeljku Navigacija u postavkama).

- Desni klik na stavku ili praznu oblast oko stavki poziva kontekstni meni koji nudi neke česte radnje nad stavkom ili tekućom fasciklom.

- Ako se levo dugme pritisne nad stavkom i zadrži, stavka se može prevući u drugu fasciklu u tekućem prikazu ili u drugi Dolphinov prikaz (u drugom prozoru Dolphina ili u istom prozoru kada je prikaz podeljen, v. niže), radi premeštanja, kopiranja ili stvaranja simboličke veze. Stavke se mogu prevući čak i u drugi program kako bi se otvorile u njemu.

Dolphin pamti istorijat posećenih fascikli. Za kretanje unazad i unapred kroz istorijat možete koristiti dugmad na traci alatki:

Snimak ekrana Dolphinove trake alatki.
Dugmad za nazad i napred na traci alatki.

Dugmad za napred i nazad u traci alatki služe za kretanje kroz istorijat.

#### Izgleda Dolphinovog prikaza

Traka alatki sadrži dugmad za upravljanje izgledom prikaza:

Snimak ekrana Dolphinove trake alatki.
Dugmad trake alatki kojima se upravlja izgledom prikaza.

Dugmad trake alatki kojima se upravlja izgledom prikaza.

Sve postavke opisane u narednom, kao i druge opcije koje se tiču npr. ređanja fajlova u tekućoj fascikli, mogu se izmeniti kroz meni Prikaz i u dijalogu svojstava prikaza. Podrazumevano se ove postavke pamte za svaku fasciklu ponaosob; ovo ponašanje može da se izmeni u odeljku Opšte u postavkama.

##### Režimi prikaza

Prva tri dugmeta na gornjem snimku ekrana menjaju Dolphinove režime prikaza.

- U prikazu sa ikonama, koji je podrazumevan, fajlovi su predstavljeni ikonom koja odražava tip fajla, a potfascikle ikonom fascikle. Imena fascikli i fajlova, te stavke uključene pod Prikaz Dopunski podaci, date su ispod ikona.

- Sažeti prikaz predstavlja sadržaj fascikle kao ikone sa imenom sa strane, i stavkama uključenim pod Prikaz Dopunski podaci ispod imena. Stavke su grupisane u kolone nalik na sažeti prikaz u KDE fajl dijalogu.

- U prikazu sa detaljima, sadržaj fascikle predstavljen je spiskom koji navodi ime, veličinu i poslednju izmenu svake stavke. Još kolona se može dodati desnim klikom na zaglavlje kolona.

  U kontekstnom meniju reda zaglavlja možete izabrati između posebne i automatske širine kolona. Automatska širina znači da će svaka kolona biti široka koliko najduža stavka u njoj, osim kolona ime kod koje se nastavak zamenjuje sa „...“.

  Redosled kolona može da se izmeni prevlačenjem zaglavlja kolona. Izuzetak je zaglavlje ime, koje je uvek prva kolona u prikazu.

  Prikaz sa detaljima stavlja tekuću fasciklu u stabloliki režim (ako je uključeno Proširive fascikle): svaka potfascikla se može „raširiti“ ili „sažeti“ klikom na ikonu < ili v kraj nje.

Grupni prikaz.
Grupni prikaz.

Svi režimi prikaza podržavaju grupisanje po tipu ređanja izabranom kroz Prikaz Poređaj po.

##### Podaci u prikazu

U svim režimima prikaza, Dolphin prikazuje bar ikonu i ime za svaku stavku. Preko Dopunski podaci iz menija Prikaz, ili preko kontekstnog menija zaglavlja u detaljnom režimu, možete izabrati još podataka koje želite da vidite uz stavke:

veličina, datum, tip, ocena, oznake i komentar.

Po tipu fajla, mogu se dodatno zadati sledeći kriterijumi ređanja:

- dokument: broj reči i redova.
- slika: veličina i orijentacija.
- audio: izvođač, album, trajanje i numera.

Podmeni drugo omogućava izbor jednog od: putanja, odredište veze, kopirano iz, dozvole, vlasnik i korisnička grupa.

##### Pregled

Kada se aktivira Pregled, ikone počinju da odražavaju konkretan sadržaj fajla ili fascikle. Na primer, slike za ikonu imaju svoj umanjeni pregled.

##### Podela

Klikom na Podeli dobijaju se dva prikaza, koja mogu da prikazuju sadržaje različitih fascikli. Ovo može biti zgodno za premeštanje i kopiranje fajlova.

#### Biranje stavki u prikazu

Stavke u prikazu mogu se birati na nekoliko načina. Pošto se izabere grupa stavki, sve radnje, poput Iseci, Kopiraj, Premesti u smeće ili prevlačenja, odnose se na sve izabrane stavke.

##### Biranje stavki mišem

- Kliknite levim dugmetom miša negde u prikazu i razvucite pravougaonik oko grupe stavke pre nego što pustite dugme. Ovim ćete izabrati sve stavke unutar pravougaonika, očistivši prethodni izbor. Ako je tokom biranja pritisnut taster Shift, prethodni izbor se zadržava.

- Ako držite taster Ctrl kad kliknete na stavku levim dugmetom, stanje izabranosti te stavke se obrće. Ako držite Ctrl pri razvlačenju pravougaonika oko grupe stavki, kako je opisano iznad, obrće se stanje izabranosti svih stavki unutar pravougaonika.

- Ako je pritisnut taster Shift u trenutku kad na stavku kliknete levim dugmetom miša, biće izabrane sve stavke između tekuće i one na koju je prethodno kliknuto.

- Ako je uključeno Obeleživač izbora pod jezičkom Ponašanje u odeljku Opšte u postavkama, pojavljuje se malo dugme + ili - u gornjem levom uglu stavke nad kojom lebdi miš. Klikom na ovaj znak, redom, birate stavku ili je isključujete iz izbora.

##### Biranje stavki tastaturom

- Ako pritisnete taster strelice, PageUp, PageDown, Home ili End, bira se nova tekuća stavka a prethodni izbor se čisti.

- Ako držite Ctrl dok pritiskate jedan od pomenutih tastera, izbor ostaje neizmenjen.

- Ako držite Shift dok pritiskate jedan od pomenutih tastera, biće izabrane sve stavke između prethodne i nove tekuće stavke.

- Ako držite Ctrl Space, obrće se stanje izabranosti tekuće stavke.

- Ctrl A izabira sve stavke u prikazu.

- Ctrl Shift A obrće stanje izabranosti svih stavki u prikazu.

- Otkucajte prvih nekoliko slova imena fajla ili fascikle, i biće izabrana prva poklopljena stavka. Da očistite izbor i otkažete traženje tastaturom, pritisnite Esc ili sačekajte prekovreme od jedne sekunde.

### Traka lokacije

Traka lokacije, koja se prostire duž vrha Dolphinovog prikaza, navodi putanju do tekuće fascikle. Traka lokacije nudi dva režima.

#### Režim mrvica

U režimu „mrvica“, koji je podrazumevani, svako ime fascikle u putanji do tekuće fascikle predstavlja dugme na koje može da se klikne radi brzog otvaranja te fascikle. Dalje, klik na simbol „>“ desno od fascikle poziva meni iz kojeg možete brzo otvoriti potfasciklu te fascikle.

Snimak ekrana sa trakom lokacije u režimu mrvica.
Traka lokacije u režimu mrvica.

Traka lokacije u režimu mrvica.

#### Režim uređivanja

Dok je traka lokacije u režimu mrvica, levi klik na sivu oblast desno od putanje prebacuje je u režim „uređivanja“, u kojem se putanja može uređivati tastaturom. Nazad u režim mrvica prelazite levim klikom na simbol štikle desno od trake lokacije.

Snimak ekrana sa trakom lokacije u režimu uređivanja.
Traka lokacije u režimu uređivanja.

Traka lokacije u režimu uređivanja.

Kada se traka lokacije u uredivom režimu isprazni, ispred nje se pojavljuje padajući spisak sa svim dostupnim U/I zahvatima na sistemu. Preko njih možete npr. iz Dolphina pokrenuti neki modul Sistemskih postavki ili K‑prikazivač-fontova.

#### Mesta i kontekst

Ako je panel mesta skriven, u oba režima vidi se dodatna ikona ispred putanje. Levim klikom na nju dobija se meni za brzi pristup „mestima“ i skladišnim medijumima. Detalje potražite u odeljku o panelu mesta.

Traka lokacije sa ikonom mestâ̂.
Traka lokacije sa ikonom mestâ̂.

Kontekstni meni trake lokacije sadrži radnje za prebacivanje režima i kopiranje i nalepljivanje putanje preko klipborda. Popunite poslednju kućicu u ovom meniju za prikaz pune putanje počev od korene fascikle fajl sistema, a ispraznite je za prikaz putanje počev od tekuće stavke mestâ̂.

Kontekstni meni trake lokacije.
Kontekstni meni trake lokacije.

### Paneli

Dolphin omogućava postavljanje nekoliko panela pokraj prikaza. Mogu se uključiti kroz Prikaz Paneli. Panel možete premestiti na drugi položaj, čak i izvan prozora, klikom na njegov naslov i prevlačenjem (paneli moraju biti prethodno otključani).

#### mesta

Panel mesta podrazumevano stoji na levoj strani prozora, i prikazuje sve lokacije koje ste obeležili. Takođe nabraja diskove i druge medijume prikačene na računar, stavke kojima je nedavno pristupano, a omogućava i pretragu po tipovima fajlova. Redosled ovih stavki može se izmeniti prevlačenjem.

Fascikla se najlakše dodaje u panel mesta tako što je prevučete na panel. Drugačije, možete kliknuti desnim unutar panela i izabrati Dodaj stavku... iz kontekstnog menija. Prvi način stvara obeleživač širom sistema, a drugi se može upotrebiti za dodavanje trenutne putanje iz trake lokacije ili bilo koje željene fascikle ili uređaja. Pojavljuje se dijalog u kome možete urediti etiketu, lokaciju i ikonu, ili ograničiti da se stavka vidi samo u Dolphinu.

Klik desnim otvara kontekstni meni za uređivanje, dodavanje, sakrivanje i uklanjanje stavki, promenu veličine ikona na jednu od predefinisanih vrednosti, te zaključavanje i otključavanje panela.

Kontekstni meni dalje sadrži radnju za otvaranje stavke u novom jezičku, i za demontiranje uređaja.

#### Podaci

Panel Podaci daje više podataka o izabranoj stavci (ili o stavci nad kojom trenutno lebdi miš), kao što su veličina, tip i datum poslednje izmene. Takođe sadrži veći pregled sadržaja izabrane stavke i omogućava njeno ocenjivanje, dodavanje oznaka i komentara.

#### Fascikle

Panel Fascikle prikazuje strukturu fajl sistema u obliku stabla; prikaz sadrži samo fascikle. Levim klikom na fasciklu otvarate je u Dolphinovom prikazu.

#### Terminal

Ovaj panel sadrži terminal, koji će biti otvoren na fascikli trenutno prikazanoj u Dolphinu. Pri promeni fascikle u aktivnom prikazu ažuriraće se i radna fascikla terminala (obrnuto ne važi, promena fascikle u terminalu neće se odraziti na Dolphinov prikaz). Terminal radi samo nad lokalnim medijumima.

### Brzi saveti

Slede neki saveti za efikasnije korišćenje Dolphina.

#### Brzo obeležavanje

Da biste brzo dodali obeleživač za tekuću fasciklu u panelu mesta, kliknite desnim na radni prostor i izaberite Dodaj u Mesta iz kontekstnog menija.

#### Traženje fajlova i pretraga u fajlovima

Dolphinom se mogu tražiti fajlovi i pretraživati njihov sadržaj. Ako pritisnete Ctrl F ili izaberete Uređivanje Nađi... , otvoriće se traka traženja sa postavkom da traži u tekućoj fascikli i svim potfasciklama. Pretraga će započeti čim počnete da kucate u polje za traženje. Traženje fajlova i sadržaja u fajlovima.

Traženje fajlova i sadržaja u fajlovima.

Traženje fajlova i sadržaja u fajlovima u Dolphinu.

Pretraga ne razlikuje veličinu slova i ne zahteva spoljašnje džokere (`*foo*` i `foo` znače isto), ali možete koristiti džokere unutar izraza za pretragu. `*` poklapa jedan ili više znakova, a `?` tačno jedan znak.

Ova mogućnost radi u sadejstvu sa servisima Nepomuka i Strigija, a ako oni nisu u pogonu, pokreće se U/I zahvat radi dobijanja rezultata pretrage.

Opcija Svuda, kada su servisi Nepomuka i Strigija aktivni, traži kroz sve indeksirane fascikle. Kada ovi servisi nisu aktivni, pretraga počinje od korisnikove domaće fascikle.

Traženje sa više opcija.
Traženje sa više opcija.

Traženje sa više opcija u Dolphinu.

Upotrebite dugme Više opcija da proširite traku traženja. Time dobijate vrlo udoban način za sužavanje rezultata pretrage.

Pretragu započinjete tako što izaberete jedan ili više tipova fajlova (dokumenti, audio, video, slike), vremenski period i ocenu.

Alternativno, možete koristiti ove opcije u panelu mestâ̂ zajedno sa filterskom trakom, da potražite fajlove preko Nepomuka ili ograničite pretragu na fajlove poklopljene filterskim izrazom.

#### Montiranje skladišnih medijuma

Skladišni medijum se brzo montira klikom na uređaj u panelu mesta. Tada će se montirati i otvoriti u Dolphinu.

#### Opoziv radnji

Dolphin ume da opoziva izmene učinjene fajlovima. Na primer, ako pošaljete fajl u smeće, to se može opozvati i fajl vratiti na prvobitnu lokaciju. Radnju opozivate pritiskom Ctrl Z ili izborom Uređivanje Opozovi: (naziv akcije) iz menija.

#### Paketno preimenovanje fajlova

Dolphinom je moguće preimenovati više fajlova istovremeno. Svaki fajl će dobiti zadato ime, uključujući broj, npr. `slika‑1.jpg`, `slika‑2.jpg`, `slika‑3.jpg`. Ovo može biti korisno npr. za slike načinjene digitalnim fotoaparatom.

Da biste fajlove paketno preimenovali, prvo izaberite one koje treba preimenovati. To možete učiniti levim klikom i razvlačenjem pravougaonika oko željenih fajlova pre nego što pustite dugme, ili držanjem taster Ctrl i kliktanjem na svaki željeni fajl pojedinačno (za više detalja podsetite se odeljka o biranju stavki). Potom otvorite dijalog za paketno preimenovanje pritiskom F2 ili kroz meni Fajl Preimenuj....

Zatim unesite ime koje želite da fajlovi dobiju. U imenu mora biti prisutan znak #. Fajlovi će zatim biti preimenovani, pri čemu # biva zamenjen narednim uzastopnim brojem za svaki fajl.

Ako nastavci fajlova u izboru nisu svi isti, imena fajlova se mogu izmeniti bez upotrebe mestodržača # tako da se očuvaju izvorni nastavci. Ovo korisno npr. za preimenovanje video fajla i svih pridruženih fajlova titlova, čija se imena obično razlikuju samo po nastavku.

#### Poređenje izabranih fajlova ili fascikli

Ako je instaliran program K‑poređenje, možete ga upotrebiti da proučite razlike između dva fajla ili fascikle.

Prvo izaberite fajlove ili fascikle koje treba uporediti, a zatim pozovite K‑poređenje kroz Alatke Uporedi fajlove. K‑poređenje će se pokrenuti i prikazati razlike među fajlovima ili fasciklama.

#### Filtriranje fajlova

Dolphin može da filtrira fajlove, tj. da prikaže samo one stavke čije ime sadrži zadati tekst. Na primer, ako želite da vidite samo MP3 fajlove u fascikli, možete uneti filter `.mp3`; tada će iz prikaza nestati svi fajlovi čija imena ne sadrže `.mp3`.

Fajlove filtrirate tako što prvo aktivirate filtersku traku, ili pritiskom Ctrl I ili kroz meni Alatke Filterska traka , a zatim u nju unesete tekst po kojem se filtrira. Filterska traka se kasnije može isključiti pritiskom na Esc ili levim klikom na ikonu Sakrij filtersku traku.

## Podešavanje Dolphina

Postavke Dolphina mogu se svrstati u dve grupe:

- Postavke koje određuju opšte ponašanje Dolphina. Mogu se menjati u dijalogu za podešavanje.

- Postavke koje određuju kako Dolphin prikazuje sadržaj fascikle. Ove postavke se nazivaju svojstvima prikaza i zadaju se pomoću dugmadi trake alatke, menija Prikaz i dijaloga Svojstva prikaza. U podrazumevanoj postavi, svojstva prikaza se pamte po svakoj fascikli, ali se Dolphin može podesiti i da koristi zajednička svojstva prikaza za sve fascikle, kroz odeljak Opšte u postavkama.

### Dolphinov dijalog za podešavanje

Dijalog za podešavanje otvarate pomoću Postavke Podesi Dolphin... u meniju u glavnom prozoru Dolphina. Postavke su podeljene u nekoliko grupa, kojima pristupate kliktanjem na odgovarajuću ikonu na levoj strani dijaloga.

Sve postavke, osim stranice Pokretanje i jezička Traka stanja na stranici Opšte, dele se sa K‑osvajačem u režimu menadžera fajlova.

#### Pokretanje

Ova grupa sadrži postavke koje određuju izgled Dolphina na pokretanju. Snimak ekrana sa opcijama pokretanja u Dolphinovom dijalogu za podešavanje.

Postavke pokretanja.

Opcije pokretanja u Dolphinovom dijalogu za podešavanje.

- Domaća fascikla je fascikla koja se otvara po pokretanju. Lokacija ove fascikle može se neposredno uneti ili izabrati kroz dijalog koji se dobija klikom na dugme sa ikonom fascikle. Za domaću fasciklu se može zadati i tekuća ili podrazumevana lokacija (što je korisnikova sistemska domaća fascikla) klikom na odgovarajuće dugme.

- Podeljeni prikaz određuje da li je Dolphinov prikaz podeljen po pokretanju ili ne.

- Traka lokacije se može uređivati određuje da li će traka lokacije biti u režimu uređivanja po pokretanju. U suprotnom će biti u režimu mrvica. Detalje o ovim režimima potražite u odeljku o traci lokacije.

- Ako je popunjeno Puna putanja u traci lokacije, traka lokacije u režimu mrvica navodi potpunu putanju tekuće lokacije. Inače se navodi skraćena verzija putanje kada počinje jednim od mesta sa panela mesta.

- Filterska traka određuje da li se po pokretanju vidi filterska traka. Više detalja potražite u odeljku o filterskoj traci.

#### Režimi prikaza

Ova grupa sadrži postavke kojima se utiče na ponašanje Dolphinovih režima prikaza. Trima režimima prikaza pristupa se preko trake jezičaka na vrhu (ikone, sažeto, i detalji). Snimak ekrana sa postavkama prikaza u ikonama u Dolphinovom dijalogu za podešavanje.

Postavke režima prikaza.

Postavke režima prikaza u Dolphinovom dijalogu za podešavanje.

##### Zajedničke postavke za sve režime

Za sva tri režima prikaza važe neke zajedničke postavke:

- Klizači kojima se određuje veličina ikona. Veličine podrazumevano ili Pregled koriste se, redom, kada su pregledi isključeni ili uključeni. Primetite da se veličina ikona lako može menjati klizačem uveličanja u traci stanja, ako je uključena odgovarajuća opcija u odeljku Opšte u postavkama.

- Postavka za font korišćen u režimima prikaza: može se izabrati ili sistemski ili poseban font.

Ostale postavke u odeljku Tekst koje važe samo za pojedine režime prikaza izložene su ispod.

##### Ikone

- Širina: određuje najmanju širinu koja je dopuštena za tekst stavke.

- Najviše redova: zadaje najveći broj redova teksta ispod ikone.

##### Sažeto

- Najveća širina: određuje najveću širinu koja je dopuštena za tekst stavke.

##### Detalji

- Proširive fascikle, ako je popunjeno, znači da se fascikle sa potfasciklama prikazuju u vidu stabla, tako da se podstavke mogu raširiti klikom na ikonu < a sažeti klikom na ikonu v.

#### Navigacija

Ova grupa postavki određuje kako radi kretanje kroz strukturu fascikli i kroz arhive. Snimak ekrana sa postavkama kretanja u Dolphinovom dijalogu za podešavanje.

Postavke kretanja.

Postavke kretanja u Dolphinovom dijalogu za podešavanje.

- Dolphin se može podesiti da otvara stavke jednim klikom miša (Jedan klik otvara fajlove i fascikle) ili dvoklikom (Dvoklik otvara fajlove i fascikle). U potonjem slučaju, jedan klik izabira fajl ili fasciklu.

- Ako je uključeno Otvaraj arhive kao fascikle, arhive će biti otvarane unutar Dolphina umesto u spoljašnjim programima.

- Ako se uključi Otvaraj fascikle pri prevlačenjima, tokom prevlačenja stavke mišem kratko lebdenje nad fasciklom otvoriće tu fasciklu. Ovo omogućava brzo premeštanje i kopiranje stavki u fascikle koje su nekoliko nivoa niže u hijerarhiji fascikli.

#### Servisi

Ova grupa nudi izbor servisa koji se daju u podmeniju Radnje Dolphinovog kontekstnog menija (koji se dobija desnim klikom na fajl ili fasciklu).

Snimak ekrana sa postavkama servisa u Dolphinovom dijalogu za podešavanje.
Postavke servisa.

Postavke servisa u Dolphinovom dijalogu za podešavanje.

Dugmetom Preuzmi nove servise... možete dobaviti još servisnih menija.

Ako ste instalirali Dolphinov priključak za Bazaar, Mercurial, Git ili Subversion (iz modula `kdesdk`), pomenuti servisi se pojavljuju na spisku. Ako su ovi priključci uključeni i uđete u fasciklu pod upravljanjem verzijama, videćete ikone verzionog stanja (lokalno izmenjeno, ažurno, itd.), a kontekstni meni sadržaće dodatne stavke (predavanje, ažuriranje, dodavanje, uklanjanje, itd.)

U spisku servisa možete izabrati i da li se naredbe Obriši, Kopiraj u i Premesti u javljaju u kontekstnom meniju koji se dobija desnim klikom na fajl ili fasciklu.

Dolphin se mora ponovo pokrenuti da bi se aktivirale izmene za neke od ovih postavki.

#### Smeće

Ova grupa postavki određuje ponašanje smeća. Snimak ekrana sa postavkama smeća u Dolphinovom dijalogu za podešavanje.

Postavke smeća.

Postavke smeća u Dolphinovom dijalogu za podešavanje.

- Fajlovi se mogu brisati automatski kada su stariji od podešenog broja dana.

- Veličina smeća može biti ograničena na podesivi udeo veličine diska. Kada se ograničenje dostigne, može se izdati upozorenje ili se automatski obrisati najstariji ili najveći fajlovi.

#### Opšte

Ova grupa postavki određuje opšte ponašanje Dolphina. Podeljena je u četiri podgrupe, kojima se pristupa preko trake jezičaka na vrhu. Snimak ekrana sa opštim postavkama u Dolphinovom dijalogu za podešavanje.

Opšte postavke.

Opšte postavke u Dolphinovom dijalogu za podešavanje.

##### Jezičak Ponašanje

- U odeljku Prikaz može se podesiti da li se svojstva prikaza skladište za svaku fasciklu posebno ili se za sve fascikle koriste ista svojstva.

- Pri lebdenju mišem nad fajlom ili fasciklom pojavljuje se mali prozor sa podacima o stavci ako je uključeno Oblačići.

- Obeleživač izbora daje malo dugme + ili - iznad ikone stavke kada se nad njome lebdi mišem. Ovim dugmadima se stavka može izabrati ili isključiti iz izbora.

- Prirodno ređanje stavki određuje kako se ređaju stavke u prikazu. Ako se ova opcija uključi, redosled ređanja u sledećem primeru biće

  1. fajl‑1,

  2. fajl‑2,

  3. fajl‑10.

  Ako se isključi, dobija se obično alfabetsko ređanje, odnosno

  1. fajl‑1,

  2. fajl‑10,

  3. fajl‑2.

- Uključite Utkano preimenovanje da biste dobili ovaj režim kada je izabrana samo jedna stavka. Ako je ova opcija isključena ili je izabrano više stavki, dobićete dijalog za preimenovanje.

##### Jezičak Pregledi

Pod ovim jezičkom možete podesiti koji tipovi fajlova imaju preglede. Takođe možete zadati najveću veličinu udaljenih fajlova do koje se prave pregledi.

Ako se pregledi uključe za fascikle, ikona fascikle će pokazivati preglede nekoliko fajlova u njoj.

##### Jezičak Potvrde

U odeljku Traži potvrdu pri: može se podesiti da li se prikazuju dijalozi upozorenja pred radnje koje mogu biti štetne.

Postavke potvrda za premeštanje fajlova u smeće i brisanje fajlova i fascikli određuju ponašanje u Dolphinu, K‑osvajaču, GwenViewu, kao i svim KDE programima koji koriste podrazumevane KDE fajl dijaloge. Postavka potvrde pri zatvaranju Dolphina kad ima više jezičaka važi samo u Dolphinu.

##### Jezičak Traka stanja

Pod ovim jezičkom se podešavaju neke dopunske stavke za traku stanja, pod uslovom da je dovoljno široka:

- Klizač uveličanja, koji služi za brzu izmenu veličine ikona.

- Traka koja pokazuje koliko je prostora ostalo na tekućoj jedinici.

Od Dolphina 4.9, naredbe kontekstnog menija Obriši, Kopiraj u i Premesti u moraju biti uključene na stranici Servisi.

### Svojstva prikaza fascikle

Naredne postavke određuju kako se sadržaj fascikle prikazuje u Dolphinu, i podrazumevano se skladište zasebno za svaku fasciklu:

- Režim prikaza (ikone, sažeto, detalji).

- Ređanje stavki, određeno redosledom (rastuće, opadajuće) i atributom (ime, veličina...) po kojem se ređa.

- Međusobno ređanje fajlova i fascikli — da li se fascikle ređaju ispred fajlova?

- Pregledi — da li se prikazuju umesto ikona (na osnovu postavki pod jezičkom Pregledi u Dolphinovom opštim postavkama)?

- Da li su stavke grupisane u prikazima?

- Da li se vide skriveni fajlovi?

- Koji se dodatni podaci (pored imena) navode u prikazu sa ikonama i sa detaljima?

Svojstva prikaza se mogu podesiti kroz meni Prikaz, a neka (poput režima prikaza) i preko dugmadi na traci alatki.

#### Dijalog svojstava prikaza

Snimak ekrana sa dijalogom svojstava prikaza.

Dijalog svojstava prikaza.

Dijalog svojstava prikaza.

Dijalog svojstava prikaza koristi se za brzo menjanje više svojstava odjednom. Izmene mogu važiti za tekuću fasciklu, za tekuću fasciklu i sve njene potfascikle, ili čak za sve fascikle, u zavisnosti od izbora načinjenog u odeljku Primeni svojstva prikaza na.

Ako se uključi Ova svojstva prikaza su podrazumevana, izabrana svojstva prikaza biće primenjivana na sve fascikle koje nemaju sopstvena prilagođena svojstva.

## Pregled naredbi

Traka menija podrazumevano nije prikazana. Sve radnje opisane ovde možete izvesti ili dugmadima trake alatki, ili stavkama u meniju koji se dobija dugmetom za podešavanje na traci alatki.

### Traka menija u glavnom prozoru Dolphina

#### Meni Fajl

Fajl Napravi

  Stvara novu stavku (poput fascikle ili tekstualnog fajla) u tekućoj fascikli.

  Objašnjenja za sve raspoložive stavke možete naći u K‑osvajačevom priručniku, u poglavlju o stvaranju novih stavki.

Ctrl N Fajl Novi prozor

  Otvara novi prozor Dolphina.

Ctrl T Fajl Novi jezičak

  Otvara novi jezičak.

Ctrl W Fajl Zatvori jezičak

  Zatvara tekući jezičak.

F2 Fajl Preimenuj...

  Preimenuje jednu trenutno izabranu stavku utkano. Otvara dijalog za paketno preimenovanje ako je izabrano više stavki.

Delete Fajl Premesti u smeće

  Premešta trenutno izabrane stavke u smeće.

Shift Delete Fajl Obriši

  Trajno briše trenutno izabrane stavke. To znači da se ne premeštaju u smeće i ne mogu se povratiti.

Alt Enter Fajl Svojstva

  Prikazuje dijalog sa podacima o trenutno izabranim stavkama.

Ctrl Q Fajl Napusti

  Napušta Dolphin.

#### Meni Uređivanje

Ctrl Z Uređivanje Opozovi

  Opoziva poslednju radnju izvedenu Dolphinom.

Ctrl X Uređivanje Iseci

  Iseca trenutno izabrane stavke.

Ctrl C Uređivanje Kopiraj

  Kopira trenutno izabrane stavke.

Ctrl V Uređivanje Nalepi sadržaj klipborda...

  Nalepljuje kopirane ili isečene stavke u tekuću fasciklu. Ako klipbord ne sadrži fajlove ili fascikle, sadržaj klipborda (poput teksta ili slike) biće nalepljen kao novi fajl; pojaviće se dijalog za unošenje imena tog fajla.

Ctrl F Uređivanje Nađi...

  Otvara traku traženja. Unesite izraz za pretragu u polje, pa izaberite traženje po imenu ili sadržaju fajla, počev od tekuće fascikle ili svuda.

Ctrl A Uređivanje Izaberi sve

  Bira sve fajlove i fascikle u tekućoj fascikli.

Ctrl Shift A Uređivanje Izvrni izbor

  Bira sve neizabrane stavke, a poništava izbor izabranih, u tekućoj fascikli.

#### Meni Prikaz

Ctrl+ Prikaz Uveličaj

  Uvećava ikone u radnom prikazu.

Ctrl- Prikaz Umanji

  Umanjuje ikone u prikazu.

Prikaz Način prikaza

  Prebacuje na režim prikaz u ikonama (Ctrl 1), sažeto (Ctrl 2) ili detaljno (Ctrl 3).

Prikaz Poređaj po

  Određuje da li se stavke ređaju po imenu ili po nekom drugom kriterijumu, kako je opisano u .

  opadajuće obrće redosled ređanja. prvo fascikle ređa sve fascikle ispred fajlova.

Prikaz Dopunski podaci

  Prikazuje dodatne podatke, kako je opisano u .

Prikaz Pregled

  Daje simbolički pregled sadržaja fajla u različitim režimima prikaza.

Prikaz Po grupama

  Prikazuje sadržaj tekuće fascikle grupisan po atributu izabranom pod Poređaj po.

Alt. Prikaz Skriveni fajlovi

  Prikazuje sve skrivene fajlove i potfascikle u tekućoj fascikli.

F3 Prikaz Podeli

  Uključuje i isključuje podeljeni prikaz.

F5 Prikaz Učitaj ponovo

  Ponovo učitava tekuću fasciklu.

Prikaz Zaustavi

  Zaustavlja učitavanje sadržaja tekuće fascikle.

Prikaz Paneli

  Uključuje i isključuje različite panele: mesta (F9), Podaci (F11), Fascikle (F7), Terminal (F4). Zaključaj panele sakriva zaglavlje panela sa natpisom i dva dugmeta, kako bi se uštedelo na prostoru, i panel se više ne može pomerati. Otključaj panele vraća zaglavlje i omogućava pomeranje panela nalevo ili nadesno, ili čak izvan glavnog prozora.

F6 Prikaz Traka lokacije Urediva lokacija

  Prebacuje traku lokacije između dva režima, režima mrvica i režima uređivanja.

Ctrl L Prikaz Traka lokacije Zameni lokaciju

  Prebacuje traku lokacije u režim uređivanja (ako već nije u njemu) i izabira celu lokaciju tako da se može brzo zameniti.

Prikaz Podesi svojstva prikaza...

  Otvara dijalog svojstava prikaza.

#### Meni Kretanje

Alt Gore Kretanje Gore

  Prebacuje na fasciklu iznad tekuće.

Alt Levo Kretanje Nazad

  Prebacuje na prethodno pregledanu fasciklu.

Alt Desno Kretanje Napred

  Opoziva radnju kretanja unazad.

Alt Home Kretanje Domaća

  Prebacuje na korisnikovu domaću fasciklu.

Kretanje Nedavno zatvoreni jezičci

  Daje spisak nedavno zatvorenih jezičaka, odakle se mogu ponovo otvoriti.

#### Meni Alatke

Ctrl I Alatke Filterska traka

  Uključuje i isključuje filtersku traku.

Shift F4 Alatke Otvori terminal

  Otvara Konsolu u okviru tekuće fascikle.

Alatke Uporedi fajlove

  Poredi trenutno izabrane fajlove ili fascikle K‑poređenjem. Ova radnja je dostupna samo kada se izaberu dva fajla ili fascikle.

Alatke Udaljeno kodiranje

  Nudi ručni izbor kodiranja koje se koristi za udaljenu vezu.

#### Meniji Postavke i Pomoć

Dolphin ima uobičajene KDE menije Postavke i Pomoć, za više detalja pogledajte odeljke o njima (za podešavanje, za pomoć) u Osnovama KDE‑a.

## Razna pitanja

Da li je Dolphin zamenio K‑osvajač?

Dolphin nije zamišljen kao suparnik K‑osvajaču. Dok je K‑osvajač univerzalni pregledač, koji može da prikazuje HTML stranice, tekstualne dokumente, fascikle i još puno toga, Dolphin se usredsređuje na funkciju menadžera fajlova. Ovakav pristup omogućava optimizaciju korisničkog sučelja za tu jednu namenu.

Kako mogu da se uključim u razvoj Dolphina?

Najlakši način je da se pretplatite na Dolphinovu razvojnu poštansku listu `kfm-devel` i pošaljete poruku na nju. Napišite u čemu mislite da možete pomoći, koliko vremena možete posvetiti, itd, i neko će vam odgovoriti šta biste mogli da uradite u projektu. Za poboljšavanje dokumentacije, pišite na listu KDE‑ovog dokumentacionog tima.

Kako podnosim izveštaje o greškama?

Zvanični kanal za podnošenje izveštaja o greškama je KDE‑ov sistem za praćenje grešaka, kome se pristupa preko http://bugs.kde.org.

Kako podnosim zahteve za mogućnostima?

Zvanični kanal za podnošenje zahteva za mogućnostima je KDE‑ov sistem za praćenje grešaka, kome se pristupa preko http://bugs.kde.org.

## Zasluge i licenca

Dolphin

(program) © 2005–2013, Peter Penc peter.penz@gmx.at i Frank Rajninghaus frank78ac@googlemail.com

Doprinosioci:

- Cvetoslav Ljudmilov ludmiloff@gmail.com

- Stefan Monov logixoul@gmail.com

- Majkl Ostin tuxedup@users.sourceforge.net

- Orvil Benet &Orville.Bennett.mail;

(dokumentacija) © 2005, Peter Penc peter.penz@gmx.at

(dokumentacija) © 2006, Orvil Benet &Orville.Bennett.mail;

(dokumentacija) © 2006, Majkl Ostin tuxedup@users.sourceforge.net

(dokumentacija) © 2009, Frank Rajninghaus frank78ac@googlemail.com

Preveo Časlav Ilić caslav.ilic@gmx.net.

&underFDL; &underGPL;

## Kako nabaviti Dolphin

Dolphin je deo paketa `&package;`, koji čini osnovni deo KDE‑a.

Instrukcije za nabavljanje KDE‑a potražite na http://www.kde.org, ili pročitajte poglavlje o instaliranju KDE‑a u Osnovama KDE‑a.

Za više informacija o Dolphinu možete posetiti http://dolphin.kde.org ili http://userbase.kde.org/Dolphin.

&documentation.index;