# Samopokretanje

An Mari Mafu
Dragan Pantelić

    falcon-10@gmx.de

prevod
12. 8. 2011.
1.0 (KDE 4.7)
KDE Sistemske postavke samopokretanje .desktop fajl skripta

## Menadžer samopokretanja

Ovaj modul je postavna alatka za upravljanje programima koji se pokreću sa KDE‑om. U njemu možete dodavati i upravljati programima i skriptama koje će se automatski pokretati pri pokretanju vaše KDE sesije.

Imajte u vidu da se izmene u ovom modulu trenutačno primenjuju.

Modul skenira `~/.config/autostart/`, vašu fasciklu samopokretanja (podrazumevano `$KDEHOME/Autostart`), fascikle `$KDEHOME/env` i `$KDEHOME/shutdown`, da bi pronašao i prikazao programe i skripte koji su već u njima. Zatim vam omogućava da njima lako upravljate.

Lokaciju fascikle samopokretanja možete izmeniti preko Detalji naloga Putanje u kategoriji Opšti izgled i ponašanje u Sistemskim postavkama, tj. postaviti je na nešto drugo umesto `$KDEHOME/Autostart`.

### Prikaz fajlova

Glavni deo modula prikazuje programe i skripte koje se izvršavaju pri pokretanju, gašenju ili pre pokretanja KDE‑a.

ime

  Na ovu kolonu ne možete uticati. Ona navodi ime programa ili skripte koju želite da pokrenete sa KDE‑om. U slučaju programa ime se izdvaja iz .desktop fajla (ključ `Name`), a za skriptu se uzima ime njenog fajla.

naredba

  Ova kolona nabraja naredbe koje se izvršavaju radi pokretanja programa. Mogu se izmeniti dugmetom Svojstva ili dvoklikom na vrstu u kojoj je program ili skripta. Za programe, naredba se izdvaja iz .desktop fajla, ključ `Exec`.

  Naredba za skriptu je putanja do skripte.

stanje

  Ova postavka raspoloživa je samo za programe sa .desktop fajlovima. Program možete držati u fascikli samopokretanja, ali isključiti njegovo pokretanje sa KDE‑om, postavljanjem na isključen.

  Zadavanjem isključen za program, u .desktop fajlu u fascikli samopokretanja postavlja se na `true` svojstvo `Hidden`.

izvrši

  Programi (.desktop fajlovi) mogu se izvršiti samo po pokretanju. Skripte se mogu izvršiti po pokretanju, pri gašenju ili pred pokretanje. Ovom kolonom možete menjati kad se skripta izvršava. Opcija po pokretanju znači kad se KDE pokrene, pred gašenje je kad se odjavite iz KDE‑a, a pred pokretanje KDE‑a pre nego što se KDE pokrene.

  Skripte i .desktop fajlovi kojima je zadato po pokretanju kopiraju se ili simpovezuju u `$KDEHOME/Autostart`, i izvršiće se tokom pokretanja KDE‑a.

  Skripte kojima je zadato pred gašenje kopiraju se ili simpovezuju u fasciklu `$KDEHOME/shutdown`, odakle će biti automatski izvršene tokom gašenja KDE‑a, nakon što se korisnik odjavi.

  Skripte kojima je zadato pred pokretanje KDE‑a kopiraju se ili simpovezuju u `$KDEHOME/env`, da bi ih odavde uvukla `startkde` na pokretanju KDE‑a.

  U režimima pred pokretanje KDE‑a i pred gašenje, KDE može da čita samo skripte sa nastavkom `.sh`.

### Radnje

Desno stoji dugmad za podešavanje samopokretanja. Možete dodavati programe i skripte, uklanjati ih, ili im menjati svojstva.

Dodaj program...

  Klik na ovo dugme poziva standardni KDE‑ov dijalog za biranje programa, odakle možete izabrati program koji želite da se pokreće. Nakon izbora, klik na U redu poziva svojstva za taj program.

  .Desktop fajl programa biće kopiran u vašu fasciklu samopokretanja.

Dodaj skriptu...

  Ovo dugme otvara dijalog koji vam traži lokaciju skripte koju želite da dodate. Ako ostavite popunjeno Napravi kao simvezu (podrazumevano), skripta će biti dodata kao simveza. Ako isključite ovu opciju, skripta će biti kopirana u odgovarajuću lokalnu fasciklu.

Ukloni

  Odmah uklanja .desktop fajla programa ili skriptu, ili simboličku vezu, iz fascikle samopokretanja.

Svojstva

  Ovim dugmetom (aktivno samo za programe, tj. .desktop fajlove) možete izmeniti svojstva programa ili skripte. Data su opšta svojstva, svojstva dozvola, pregled kad ima smisla, i svojstva u vezi s programima ako je u pitanju program.

Napredno

  Ovo dugme odnosi se samo na programe (tj. .desktop fajlove). Dijalog vas pita da li želite da se program automatski pokreće samo u KDE‑u, ili u svim okruženjima radne površi. Podrazumevano, program će se automatski pokretati u svakom okruženju radne površi koje pokrenete. Popunite li Pokreni samo u KDE‑u, program se pokreće jedino pri pokretanju KDE‑a.

  Ovim se u .desktop fajlu vrednost ključa `OnlyShowIn` postavlja na `KDE`.