# Priručnik za GwenView

Orelijen Gato

    agateau@kde.org

Kristofer Martin

    chrsmrtn@debian.org

Anri de Valans

    hdevalence@gmail.com

Zoran Olujić

    olujicz@gmail.com

prevod
2005 Orelijen Gato
2008 Anri de Valans
&FDLNotice;
28. 5. 2013.
4.11 (KDE 4.11)

GwenView je prikazivač slika za KDE.

KDE slika prikazivač umetnik fotografija slika

## Uvod

### Šta je GwenView

GwenView je brz i jednostavan prikazivač slika i videa za KDE.

GwenView radi u dva osnovna režima, pregleda i prikaza. Oba se mogu koristiti bilo u normalnom prozoru programa bilo preko celog ekrana. U režimu pregleda krećete se kroz slike na računaru predstavljene sličicama, u režimu prikaza gledate slike jednu po jednu, a u režimu preko celog ekrana možete imati brze slajdšoue. Tu je još i početni ekran koji daje spisak nedavno otvaranih fascikli i URL‑ova, kao i vaša mesta i oznake.

Učitavanjem slika rukuje biblioteka Qt, pa GwenView podržava sve formate slika koje podržava instalacija Qt‑a na sistemu. GwenView ispravno prikazuje slike sa alfa‑kanalom (providne) kao i animacije.

GwenView podržava prikazivanje i uređivanje EXIF komentara u JPEG slikama, te JPEG transformacije bez gubitaka poput rotacije i odraza u ogledalu.

GwenView može da čita ugnežđene profile boja iz PNG i JPEG fajlova. Profil boja slike koristi se zajedno sa profilom boja ekrana radi vernog predstavljanja boja na ekranu.

## Sučelje

### Početna stranica

Početna stranica nabraja nedavno otvarane fascikle i URL‑ove na levoj strani, a vaša mesta i oznake na desnoj.

Snimak početne stranice

### Postupci nad slikama

GwenView ima nekoliko mogućnosti dostupnih u svim režimima, pregleda, prikaza i celog ekrana. GwenView može da izvršava osnovne izmene na slikama.

- Rotiranje: rotira sliku ili ulevo ili udesno, u zavisnosti da li uradite Ctrl R Uređivanje Rotiraj udesno ili Ctrl L Uređivanje Rotiraj ulevo

- Uređivanje U ogledalu : reflektuje sliku preko vertikalne ose, kao odraz u ogledalu.

- Uređivanje Prevrni : reflektuje sliku preko horizontalne ose (postavlja je naopačke).

- Shift R Uređivanje Promeni veličinu : smanjuje ili uvećava sliku. Imajte na umu da ukoliko sliku uvećate, može postati mutna ili nazubljena.

Ove radnje su takođe dostupne pod jezičkom Radnje na bočnoj traci.

Ako ste instalirali KIPI‑jeve priključke, biće dostupan meni Priključci kroz koji možete izvoditi razne dodatne postupke nad slikama. Za više detalja pogledajte dokumentaciju KIPI‑jevih priključaka.

### Režim pregleda

U režimu pregleda možete lako da se krećete kroz fajlove i fascikle. Prozor za pregled prikazuje sličice slika u trenutnoj fascikli, kao i u potfasciklama.

Snimak režima pregleda

Nadnošenjem miša nad sliku dobijate dugmad za biranje ili rotiranje slike, kao i za prelazak u celoekranski režim. Izmenjene slike označene su ikonom dole desno, na koju možete kliknuti da sačuvate izmene. Klikom na sliku prelazite u režim prikaza. Možete izabrati više slika pa preći u režim prikaza, kad će se videti jedna naspram druge.

Klizačem pri dnu desno možete promeniti veličinu slika. Takođe možete filtrirati slike po imenu fajla, datumu, oznaci ili oceni, u polju dole levo. Traka alatki pojavljuje se i u režimu pregleda i u režimu prikaza, i sadrži najčešće korišćene radnje.

- Početna stranica: otvara početnu stranicu.

- Pregledaj: prebacuje u režim pregleda.

- Prikaži: prebacuje u režim prikaza.

- Ceo ekran: prebacuje u režim preko celog ekrana.

- Prethodna: klikom na ovu ikonu odlazite na prethodnu sliku u fascikli.

- Sledeća: klikom na ovo dugme odlazite na sledeću sliku u fascikli.

- Rotiraj ulevo, Rotiraj udesno: kao što je objašnjeno u postupcima nad slikama.

### Režim prikaza

Režim prikaza daje slike u punoj veličini. Ista bočna traka kao u režimu pregleda stoji levo. Na dnu se nalazi traka sličica, kojom se pomerate kroz slike u trenutnoj fascikli. Traka sličica se može minimizovati klikom na dugme Traka sličica; naredni klik obnavlja traku. Veličinu sličica možete menjati pomeranjem razdvajača levim dugmetom miša.

Režim prikaza omogućava gledanje više slika jednu naspram druge. Možete izabrati više slika u režimu pregleda pre nego što pređete u režim prikaza, a možete i kliknuti na dugme plusa pri lebdenju nad slikom u traci sličica da biste dodali okno sa prikazom te slike. Potom možete kliknuti na dugme minusa da uklonite okno date slike.

Kada je prikazano više slika, pod svakom stoji mala traka alatki preko koje možete obrisati sliku ili ukloniti njeno okno. Slike možete uveličavati nezavisno ili sve zajedno. Ovo birate popunjavanjem Sinhronizuj levo od klizača uveličanja, ili pritiskom Ctrl Y. Prebacivati se između slika možete kliktanjem na njihova okna, ili preko tastature. Da pređete na sliku desno pritisnite Tab, a na sliku levo Shift Tab.

Snimak režima prikaza

Klizač na dnu desno upravlja uveličanjem slike. Dugmad Uklopi i 100% odmah pored klizača uveličanja predstavljaju dva prepodešena nivoa uveličanja. Dugme Uklopi uveličava trenutnu sliku tako da se uklopi u veličinu prozora, a 100% postavlja na stvarnu veličinu u pikselima. Prečica F prebacuje između ova dva režima prikaza.

Kada je slika u režimu uklapanja, na prethodnu i sledeću sliku možete preći tasterima strelica. Ako uveličate sliku, tasteri strelica služe za klizanje slike. Ovo je vrlo slično ponašanju na telefonima i digitalnim fotoaparatima.

Kada se slika uveliča, pojavljuje se prikaz iz visine u kojem možete da klizate sliku mišem i tasterima strelica. Ovaj prikaz se automatski sakriva posle kraćeg zastoja, a pojavljuje čim se krene sa klizanjem ili uveličavanjem.

GwenView možete pokrenuti direktno u režimu prikaza iz kontekstnog menija nekog drugog programa (npr. opcija Otvori pomoću) ili iz komandne linije sa slikom kao argumentom.

Sledeći dodatni postupci nad slikama raspoloživi su samo u režimu prikaza:

- Shift C Uređivanje Opseci : izbacite delove slike koje ne želite.

- Uređivanje Popravka crvenih očiju : ublažava efekat „crvenih očiju“, koji se često susreće na fotografijama načinjenim sa blicom.

### Režimi celog ekrana

Pređite na ceo ekran klikom na dugme Ceo ekran na traci alatki, ili pomoću Ctrl Shift F Prikaz Preko celog ekrana .

Ovaj režim napuštate pritiskom tastera Esc.

#### Ceo ekran u režimu pregleda

Režim pregleda možete prebaciti na ceo ekran takođe klikom na dugme koje se javlja dok prelazite mišem preko sličica.

Snimak režima prikaza preko celog ekrana

Ceo ekran pri pregledanju pruža vam veće uživljavanje dok prolazite kroz slike. Ovo je lepo i na običnom računaru, ali ima još više smisla kada povežete laptop na veliki televizor u dnevnoj sobi kako biste gostima pokazali neke slike.

#### Ceo ekran u režimu prikaza

Režim prikaza preko celog ekrana prikazuje slajdšou slika. Pristupate mu klikom na dugme koje se pojavi kada nadnesete pokazivač miša nad sličicu u režimu pregleda, ili klikom na dugme Ceo ekran na traci alatki. Snimak režima pregleda preko celog ekrana

Gornja traka će se automatski sakriti. Da bi se prikazala, samo pomerite pokazivač miša na vrh ekrana, i tada se neće sakriti sve dok pokazivač stoji nad njom. Većina dugmadi na traci ista su kao i ona na traci alatki u režimima pregleda ili prikaza, osim dugmeta Napusti ceo ekran, koje vas vraća u prozor GwenViewa, Pokreni slajdšou/Zaustavi slajdšou, i Podesi režim celog ekrana koje poziva mali dijalog postavki u kojem lako i brzo možete podesiti slajdšou. Kontrole za slajdšou su:

- Klizač Interval: određuje koliko dugo će GwenView pokazivati jednu sliku pre nego što pređe na sledeću.

- Ukoliko je kućica Ponavljanje popunjena, kada slajdšou dođe do kraja nastaviće od početka umesto da se zaustavi.

- Ukoliko je kućica Nasumično popunjena, slike će se prikazivati nasumičnim umesto аbecednim redosledom.

- Prikazani podaci o slici... omogućava vam da odredite koji se metapodaci prikazuju pod dugmadima na traci alatki.

- Ukoliko je kućica Prikaži sličice popunjena, sličice za sve slike u tekućoj fascikli biće prikazane desno od trake alatki.

- Klizač Visina: menja veličinu prikazanih sličica.

Ako je uključena, oblast koja pokazuje druge slike u trenutnoj fascikli videće se u gornjoj traci. Slika na koju kliknete biće prikazana.

### Bočna traka

Bočna traka na levoj strani dostupna je u režimima pregleda i prikaza, ali se podrazumevano ne vidi u režimu pregleda. Može se pozvati preko F11 Prikaz Bočna traka ili dugmetom strelice levo u traci stanja. Kada se na njega klikne, bočna traka se proširi ili sažme. Bočna traka sadrži nekoliko jezičaka:

Fascikle

  Prikazuje spisak svih fascikli na sistemu, tako da se možete premeštati između njih. U režimu pregleda biće prikazane sličice iz fascikle; u režimu prikaza pojaviće se prva slika u fascikli, od koje možete pregledati dalje fasciklu koristeći dugmad Prethodna i Sledeća (ili prečice).

Podaci

  Prikazuje metapodatke poput imena fajla i veličine. Veza Više... omogućava vam da pogledate sve dostupne metapodatke i izaberete koje od njih želite u bočnoj traci.

Radnje

  Ovim možete izvoditi prethodno opisane globalne postupke nad slikama, kao i one vezane za režim prikaza. Na raspolaganju su vam i uobičajene radnje sa fajlovima, poput kopiranja, preimenovanja, brisanja i stvaranja novih fascikli.

## GwenViewov uvoznik

### Uvod

GwenViewovim uvoznikom možete uvoziti slike sa digitalnog fotoaparata ili uklonjivog medijuma. Pokrećete ga biranjem Preuzimanje fotografija GwenViewom u KDE‑ovom izveštavaču o uređajima, pošto povežete podržani uređaj.

Kada utaknete neki uređaj, GwenViewov uvoznik rekurzivno lista sve slike i video zapise.

Ovo ponekad nije ono što želite. Na primer, kada utaknete smartfon ne želite da se izlistaju svi medijumi na uređaju, već samo fotografije koje ste načinili, a koje su obično u posebnoj potfascikli.

Biranje korene fascikle.

Moguće je izabrati korenu fasciklu za listanje, i GwenViewov uvoznik će pamtiti poslednju korenu fasciklu za svaki uređaj. Tako, kada naredni put utaknete isti uređaj, izlistaće se samo željene slike i video zapisi.

#### Uvoženje slika

Snimak GwenViewovog uvoznika

Ako želite, možete izabrati slike koje biste da uvezete pod Izaberite dokumente za uvoz: pritiskajući dugme plusa koje se javlja pri lebdenju nad slikom. Takođe možete izabrati fasciklu u koju se slike uvoze, u polju za unos pri dnu prozora. Pošto izvršite odabir, kliknite na dugme Uvezi izabrano da uvezete samo izabrane slike, ili na Uvezi sve da uvezete sve slike sa uređaja.

#### Automatsko preimenovanje

GwenViewov uvoznik može da preimenuje fajlove prema zadatom obrascu. Da biste podesili ovo, kliknite na Podešavanje u donjem desnom uglu. Ovu mogućnost možete uključiti ili isključiti preko kućica na vrhu. Format preimenovanja: podržava nekoliko specijalnih parametara, koji će biti smenjeni metapodacima poput datuma stvaranja slike ili njenog imena fajla. Nabrojani su u ispod polja za unos. Parametar unosite u polje tako što kliknete na njegovo ime ili ga ručno otkucate.

## Saveti

### Korišćenje miša

#### Paniranje mišem

- Dok držite levo dugme miša nad slikom možete je klizati.

- Točkić miša će klizati sliku nagore i nadole.

#### Uveličavanje mišem

- Klikom na srednje dugme miša uključuje se i isključuje automatsko uveličavanje slike.

- Dok držite taster Ctrl, sliku možete uveličavati i umanjivati točkićem miša ili levim klikom (uveličavanje) i desnim klikom (umanjivanje).

- Točkić miša uz držanje tastera Alt klizaće sliku vodoravno.

#### Pregledanje mišem

- Kada ste u režimu pregledanja, kliknite na sliku da se prebacite u režim prikaza i detaljnije je pogledate.

- U režimu pregleda, točkić miša kliza nagore i nadole područje sličica.

- Ukoliko je opcija Ponašanje točkića miša: pod Podešavanje Podesi GwenView... postavljena na Pregledanje, obrtanjem točkića miša u režimu prikaza pomerate se kroz slike u fascikli.

### Sveze tastera

GwenView dolazi sa nizom prečica sa tastature, koje se sve mogu pogledati i promeniti izborom Podešavanje Podesi prečice.... U prozorima fajlova i fascikli normalno funkcionišu sve standardne KDE prečice, osim ako ih ručno ne promenite.

Neke od najkorisnijih podrazumevanih prečica:

- Space: prikazuje sledeću sliku u fascikli.

- Backspace: prikazuje prethodnu sliku u fascikli.

- Alt Gore: prebacuje u roditeljsku fasciklu trenutne fascikle.

- Ctrl Shift F: prebacuje preko celog ekrana.

- Esc: prebacuje nazad u režim pregleda.

- Ctrl M: prikazuje ili sakriva traku menija.

- Ctrl B: prikazuje ili sakriva traku sličica.

- F11: prikazuje ili sakriva bočnu traku.

- F6: omogućava uređivanje trake lokacije, tako da možete neposredno uneti putanju do fajla. Standardnu traku lokacije možete vratiti klikom na strelicu sa desne strane.

- Ctrl R: rotira sliku udesno.

- Ctrl L: rotira sliku ulevo.

- Shift R: menja veličinu trenutne slike.

- Shift C: opseca trenutnu sliku.

- Ctrl Y: kada je više slika prikazano u režimu prikaza, ovo ih sinhronizuje.

- Tab: kada je više slika prikazano u režimu prikaza, ovim se prebacujete na sliku desno od trenutno izabrane.

- Shift Tab: kada je više slika prikazano u režimu prikaza, ovim se prebacujete na sliku levo od trenutno izabrane.

- Ctrl S: upisuje sve izmene učinjene nad slikom.

- Delete: premešta sliku u smeće.

- Shift Delete: trajno briše sliku sa diska. Pazite, ova radnja se ne može opozvati.

- Ctrl P: štampa sliku.

- Ctrl O: otvara sliku putem standardnog dijaloga za izbor fajlova.

- F: ova prečica aktivira i deaktivira uveličanje do uklapanja.

- P: pri puštanju videa, ova prečica zaustavlja i nastavlja puštanje.

- Ctrl T: uređuje oznake.

- Ctrl F2: preimenuje sliku utkano.

- Delete: premešta sliku u smeće.

- Shift Del: briše sliku.

- Ctrl F7: kopira sliku.

- Ctrl F8: premešta sliku.

- Ctrl F9: povezuje sliku.

### Napredne postavne opcije

Neke beleške o skrivenim opcijama GwenViewa mogu se naći na ovoj stranici.

Preko opcija opisanih na pomenutoj stranici možete naštelovati GwenView za posebne namene, ali imajte na umu da se za njih ne garantuje da će raditi u narednim izdanjima.

## Zasluge i autorska prava

GwenView trenutno održava Orelijen Gato.

Ovaj dokument napisao je Kristofer Martin.

Ovaj dokument ažurirao je za KDE 4 Anri de Valans.

Preveo Zoran Olujić olujicz@gmail.com.

&underFDL; &underGPL;